題靈龜洞
作者：張安修
朝代：宋

paragraphs: 何年六丁驅霹靂，蒼龍驚起穿崖石。
拏雷掣電卷波濤，來與真仙分窟宅。
上崖窅深如側甕，下崖谽谺如空洞。
不知泉脈從何來，百面鼙鼓長洶湧。
大靈闖首浮中流，背隠八卦開雙眸。
似聞夏潦不能沒，疑有神仙司諸幽。
我曾雁蕩觀龍鼻，半日纔通涓滴水。
豈如六月散甘霖，靈泉滾滾無窮已。
惜哉埋沒荒煙中，車馬來稀三疊重。
若教遺向飛來峰，龍井冷泉皆下風。